LIETUVOS RESPUBLIKOS SPECIALIŲJŲ TYRIMŲ TARNYBA Biudžetinė įstaiga, A. Jakšto g. 6, LT-01105 Vilnius, tel. 8 706 63 335, el. p. dokumentai@stt.lt. Duomenys kaupiami ir saugomi Juridinių asmenų registre, kodas 188659948
Lietuvos Respublikos ekonomikos ir inovacijų ministerijai El. p. kanc@eimin.lt
ANTIKORUPCINIO VERTINIMO IŠVADA DĖL LIETUVOS RESPUBLIKOS VYRIAUSYBĖS 2010 M. KOVO 24 D. NUTARIMO NR. 326 „DĖL LIETUVOS RESPUBLIKOS KANDIDATŲ Į EUROPOS EKONOMIKOS IR SOCIALINIŲ REIKALŲ KOMITETO NARIUS ATRANKOS TVARKOS APRAŠO PATVIRTINIMO“ PAKEITIMO
2020 m. kovo 17 d. Nr. 4-01- 2158

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis, atsižvelgdami į Jūsų 2020 m. kovo 9 d. rašte „Dėl rašto persiuntimo“ Nr. (11.3-22E)-3-877 išdėstytus duomenis, savo iniciatyva atlikome Lietuvos Respublikos Vyriausybės nutarimo „Dėl Lietuvos Respublikos Vyriausybės 2010 m. kovo 24 d. nutarimo Nr. 326 „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ pakeitimo“ projekto Nr. 19-14298(2) (toliau – Projektas) antikorupcinį vertinimą.

Antikorupciniu požiūriu teigiamai vertintina iniciatyva detalizuoti kandidatų į Europos ekonomikos ir socialinių reikalų komiteto (toliau – Komitetas) narius atrankos tvarką, organizacijoms1 Organizacija – darbdavių, darbuotojų ar kitų visuomenės grupių interesams atstovaujantis juridinis asmuo (Projekto 2.4 papunktis) ir jų atstovams taikytinus reikalavimus.

Dėl Projekto papildomai teikiame šias pastabas ir pasiūlymus.

1. Projekto 15 punkte siūloma įtvirtinti, kad organizacijų ir jų siūlomų atstovų tinkamumą vertina atsakinga institucija2 Atsakinga institucija – Lietuvos Respublikos ekonomikos ir inovacijų ministerija (Projekto 2.1 papunktis) . Atsakinga institucija, atlikdama šią funkciją, turi teisę pasitelkti nepriklausomų ekspertų, taip pat kreiptis į kompetentingas institucijas ar įstaigas, kad šie pateiktų išvadas ar rekomendacijas. Jeigu atsakinga institucija nusprendžia, kad būtina kreiptis į ekspertus, kompetentingas institucijas ar įstaigas dėl išvadų ar rekomendacijų pateikimo, šis terminas atsakingos institucijos motyvuotu sprendimu gali būti pratęstas dar 20 darbo dienų (Projekto 16 punktas).

Iš Projekto nuostatų nėra pakankamai aišku, kokia tvarka bus vertinamas atstovų tinkamumas (ar šią funkciją atliks sudaryta komisija, ar tam tikro ministerijos padalinio tarnautojai, ar kt.), kokiais atvejais gali būti kreipiamasi į ekspertus, kokie subjektai gali atlikti nepriklausomo eksperto funkciją ir pan.

Siekdami teisinio reguliavimo išsamumo, aiškumo, skaidrumo bei atsparumo korupcijai, siūlome patikslinti Projektą, pašalinant minėtus neaiškumus.

2. Projekto 28 punkte siūloma įtvirtinti, kad vertinimo komisijos nariai kiekvieną atstovą vertina dešimties balų sistemoje.

Iš Projekto nuostatų neaišku:

- ar Komisijos nariai vertins pretendentą atskirai ir vėliau balai bus sumuojami, ar Komisijos nariai sprendimą priims kita tvarka;

- neaišku, ar bus atskirai vertinama kiekviena iš atrankos pokalbio dalių (pretendentų žinios apie ES, jos institucijas ir Komitetą; 5 metų planuojamos veiklos krypties pristatymas užsienio kalba (anglų, prancūzų ar vokiečių), kt., ar bus skiriamas tiesiog bendras balas – tokiu atveju nėra aišku, kokiais kriterijais remiantis bus skiriami atitinkami balai.

Atsižvelgdami į aukščiau pateiktas pastabas, siūlome Projekto nuostatas patikslinti.

3. Projekto 30 punkte siūloma numatyti, kad vertinimo komisijos sprendimai dėl pagrindinių ir papildomų sąrašų sudarymo įforminami posėdžio protokolu.

Pažymėtina, kad Projekte nėra numatyta daryti garso ir / ar vaizdo įrašo, su kuriuo pretendentas, turėdamas pretenzijų dėl Komisijos sprendimo, galėtų susipažinti ir panaudoti skundo nagrinėjimo metu. Todėl siūlome detalizuoti skundų dėl Komisijos sprendimo nagrinėjimo tvarką.

Prašome per du mėnesius nuo antikorupcinio vertinimo išvados gavimo dienos pranešti Lietuvos Respublikos specialiųjų tyrimų tarnybai, kaip buvo atsižvelgta ar numatoma atsižvelgti į antikorupcinio vertinimo išvados pasiūlymus, ir pateikti motyvuotą informaciją dėl kiekvieno pasiūlymo įgyvendinimo3 Prieiga internete: https://www.stt.lt/lt/doclib/2xlsu0nyuios6d7pr8q9ggm9s1axny3w .

Direktoriaus pavaduotojas Egidijus Radzevičius

Julija Antanaitė, tel. (8 706) 62 755, el. p. julija.antanaite@stt.lt